शिवेंद्र ने 500 फिल्म, 13000 पोस्टर सहेजे, अमिताभ भी डेटा आर्काइव कराते हैं
How Shivendra Singh And His Team Work To Preserve And Restore Films And Posters, Ensuring Their Longevity And Availability For Future Generations शिवेंद्र सिंह बताते हैं कि रील से चांदी निकालने की वजह से 1960 से पहले की तकरीबन 70% फिल्मों को हम खो चुके हैं। फिल्म हेरिटेज फाउंडेशन की स्थापना 2014 में हुई थी, जिसे शिवेंद्र सिंह एक म्यूजियम की तरह बनाना चाहते हैं।
1913 में पहली भारतीय फिल्म बनी राजा हरिश्चंद्र। इसके बाद 1931 में पहली बोलती फिल्म आई आलम आरा। इन दो फिल्मों के बीच के 18 सालों में करीब 1338 साइलेंट फिल्में बनीं। मगर, उनमें से 99% फिल्मों का अब कोई रिकॉर्ड मौजूद नहीं है। कारण, इन फिल्मों के रील अब नष्ट हो चुके हैं।
शिवेंद्रसिंह डुंगरपुर वो शख्स हैं, जो फिल्मों के रील्स ही नहीं, उनके पोस्टर्स और रेयर फोटोज भी प्रिजर्व करने का काम कर रहे हैं। इसके लिए उन्होंने बकायदा एक फाउंडेशन बनाया जिसका नाम है फिल्म हेरिटेज फाउंडेशन। फिलहाल, अमिताभ बच्चन इसके चेयरमैन हैं। शिवेंद्र सिंह बताते हैं 2014 से अभी तक उन्होंने 500 फिल्मों के ओरिजिनल रील्स प्रिजर्व कर लिए हैं। 13000 से ज्यादा पोस्टर्स और एक लाख से ज्यादा फोटोज भी।
आज हम रील टू रियल में इन्हीं शिवेंद्र सिंह से जानेंगे कि कैसे फिल्में और पोस्टर्स प्रिजर्व और रिस्टोर किए जाते हैं।
बचपन से ही मेरा झुकाव फिल्मों की तरफ अधिक था
मेरा ये सफर बहुत पुराना है। मेरी मां एक राजघराने से थीं और नानाजी मुझे अक्सर फिल्म दिखाया करते थे। उनके घर में एक बरामदा हुआ करता था, जहां वे मुझे पुरानी फिल्में दिखाया करते थे। उन दिनों मैंने राज कपूर, विमल राॅय समते कई कलाकारों की फिल्में देखीं। मेरे पिता भी फिल्म बनाते और उन्हें एडिट किया करते थे। वो सुपर 8 और 8mm कैमरा से शूट करते थे। बचपन से ही मुझे फिल्म और प्रोजेक्टर आकर्षित करते थे। प्रोजेक्टर की आवाज, लाइटिंग मुझे बेहद पसंद थी।
देश में 1338 साइलेंट फिल्में बनी हैं, लेकिन उसमे से 99% बची ही नहीं
मैंने गुलजार साहब की लिबाज, मिर्जा गालिब जैसी फिल्मों में बतौर असिस्टेंट का काम किया था। मेरे काम को देखकर उन्होंने मुझे पुणे में फिल्म और टीवी इंस्टीटूय्टू में डायरेक्शन-स्क्रीन प्ले की पढ़ाई करने के लिए भेजा।
वहां मेरी मुलाकात पी.के.नायर से हुई जिन्होंने नेशनल फिल्म आर्काइव्स, पुणे की स्थापना की थी। उनसे मिलने के बाद मुझे पता चला कि इंडिया में हमारा इतिहास कितना पुराना है। 100 साल पुराना इतिहास है। 1913 में हमारी पहली फिल्म 'राजा हरिश्चंद्र’ बनी थी, जो साइलेंट फिल्म थी।
दुःख इस बात का हुआ कि देश में 1338 साइलेंट फिल्में बनी हैं, लेकिन उसमें से 99% बची ही नहीं। उसके बारे में कोई जानता भी नहीं है। हमारे देश में पहले फिल्में ज्यादातर मुंबई, कोलकाता और मद्रास में बनती थी। ये तीनों समुद्र के पास के इलाके हैं, इस वजह से ह्यूमिडिटी लेवल बहुत ज्यादा था।
बिना एयर कंडीशन सेल्यूलाइड का बचना बहुत मुश्किल था। 1951 से पहले सेल्यूलाइड की निगेटिव्स में नाइट्रेट हुआ करता था, जिसमें चांदी रहती था। फिल्मों के रील से चांदी निकाली जाती है। प्रोड्यूसर फिल्म रिलीज के बाद, उसकी रील से चांदी निकाल कर बेच देते थे, जिनसे उन्हें पैसे मिलते थे। इस कारण भी कई फिल्मों के आज कोई रिकॉर्ड ही मौजूद नहीं हैं। फिल्में बनाते वक्त मुझे एहसास हुआ कि इसे बचाकर रखना बहुत जरुरी हैं क्योंकि ये हमारी विरासत है।
फिल्मों को बचाने के लिए 2014 में फिल्म हेरिटेज फाउंडेशन की स्थापना हुई
इस विरासत की जर्नी को शुरू करने से पहले मैंने पूरा देश घूमा ताकि इस इंडस्ट्री को बेहतर तरीके से समझ पाऊं। काफी दौड़भाग और रिसर्च के बाद पता चला कि हमारे देश में 10 अलग-अलग फिल्म इंडस्ट्रीज हैं, जिसमें 55 भाषा की फिल्में बनती हैं। एक साल में तकरीबन 2000 फिल्में बनती हैं, जो हाॅलीवुड की तुलना में डबल हैं। इसके बावजूद इन फिल्मों की विरासत में बहुत कुछ कम बची है।
इन फिल्मों को बचाने और उनको सुरक्षित रखने के लिए 2014 में हमने फिल्म हेरिटेज फाउंडेशन की स्थापना की। इस फाउंडेशन में कई वर्कशाॅप्स भी रखे जा चुके हैं, ताकि ज्यादा से ज्यादा लोग इससे जुड़े सकें।
हमारे द्वारा प्रिजर्व मणिपुरी फिल्म 'इषाणु' (1990 ) कांस फिल्म फेस्टिवल 2023 में दिखाई जाएगी
2015 में अमिताभ बच्चन इस फाउंडेशन के हेड बने। फिर इस पाउंडेशन का एक बोर्ड बना, जिसमें जया बच्चन, गुलजार, श्याम बेनेगल, कमल हसन जैसी कई हस्तियां मेंबर हैं।
2015 से हम अपनी फिल्मी विरासत को बचाने के लिए कई सारे काम कर रहे हैं। हमारे पास कई फिल्में हैं सेल्यूलाइड, डिजिटल, पोस्टर्स, लॉबी कार्ड्स, इस तरह का बहुत सारा खजाना हैं जिसे हम संभालने की कोशिश में लगे हैं।
पिछले साल एक साउथ फिल्म थम्प कांस फिल्म फेस्टिवल में दिखाई गई थी। इस साल मणिपुरी फिल्म 'इषाणु' (1990 ) इस फेस्टिवल में दिखाई जाएंगी। इन दोनों फिल्मों का हमने की प्रिजर्व किया है।
फिल्म इषाणु को रिपेयर करने में एक साल लगा 
1990 में फिल्म इषाणु जब बनी थी तब भी इस फिल्म को कांस में दिखाया गया था। आज इतने साल बाद, फिर से इस फिल्म को कांस में दिखाया जाना, हमारे लिए गर्व की बात है। नार्थ-ईस्ट बहुत ही नेग्लेक्टेड एरिया हैं, इस इंडस्ट्री के बारे में किसी को याद ही नहीं आता।
दो साल पहले, हमने मणिपुर सरकार के साथ एक MOU साइन किया था, जिसमें हमने आर्काइव बनाने की बात रखी थी। उस वक्त मणिपुर के महत्वपूर्ण फिल्मकार अरिबम श्याम शर्मा, जो अब 87 साल के हैं, उन्होंने ये फिल्म दिखाई। उन्होंने सेल्यूलाइड में यह शूट की थी और मुझे वो बहुत अच्छी लगी। उसी वक्त मैंने इस फिल्म को रिस्टोर करने का फैसला लिया। मटेरियल बहुत नाजुक था, कलर फेड हो चुके थे। हमने इटली के एक लैब में इस फिल्म को भेजा, कुछ हिस्सा चेन्नई लैब में भी भेजा। इस फिल्म को रिपेयर करने में एक साल लगा। फिल्ममेकर अरिबम श्याम शर्मा के साथ बैठकर हमने फिल्म रिपेयर की थी।
500 फिल्में और एक लाख फोटोज का रेस्टोरेशन किया है
फिल्म 'कल्पना' मेरी पहली फिल्म थी, जिसमें मैंने पहली बार रेस्टोरेशन का काम करना किया था। आज हमारे फाउंडेशन में 500 से ज्यादा फिल्में, 13000 से ज्यादा फिल्मी पोस्टर्स, एक लाख से ज्यादा फोटोज हैं, जिनका हम रेस्टोरेशन कर चुके हैं। 100 से ज्यादा फिल्म आर्टिस्ट के मटेरियल स्टोर हैं जिनमें श्याम बेनेगल, फरहान अख्तर, जोया अख्तर, विशाल भरद्वाज जैसे शामिल हैं। आमतौर पर एक फिल्मकार जब अपने करियर में पीक पर फिल्में बनाता हैं, तब वह उसे प्रिजर्व करने के बारे में नहीं सोचता। उस वक्त हम बतौर फाउंडेशन मेंबर आगे आते हैं।
बिग बी के बर्थडे पर 11 फिल्में, 20 शहरों में एक साथ दिखाई थीं
हमने एक बहुत ही सक्सेफुल बिग बी का रेट्रोस्पेक्टिव किया था, जब वो 80 साल के होने वाले थे। उस वक्त फाउंडेशन को ये आइडिया आया था कि हम उनकी पुरानी फिल्मों को थिएटर में दिखाया जाए। बिग बी चाहते थे कि हम उनकी नई फिल्मों को दिखाएं लेकिन हमने उनकी पुरानी फिल्में ही दिखाई। इनमें से कुछ फिल्में 40 साल पुरानी थीं। उनकी 11 फिल्मों को एक साथ 20 शहरों में दिखाया गया था। ये हेरिटेज सक्सेसफुल रहा और बिग बी को भी काम काफी पसंद आया। अमिताभ बच्चन का ऑफिशियल आर्काइव भी हम संभालते हैं। उनके पर्सनल वीडियो, फोटो हमारे पास प्रिजर्व हैं।
दिलीप साहब की सिर्फ 4 फिल्में ही हम रिस्टोर कर पाए थे
दिलीप साहब के साथ भी हमने बिग बी जैसा इनोवेशन किया। हालांकि, मुझे बहुत दुःख है कि उनकी कई अच्छी फिल्में हम नहीं दिखा पाए। केवल उनकी 4 फिल्मों को ही हम रिस्टोर कर पाए।
अभी हम साउथ के एक्टर नागार्जुन से बात कर रहे हैं। कुछ महीनों में उनके पिता का 100वां बर्थडे आएगा, जिस बारे में हम कुछ स्पेशल करने वाले हैं। देव साहब के 100 साल को भी हम सेलिब्रेट करेंगे। राजामौली, चिरंजवी, अल्लू अर्जुन जैसे कई सेलेब्स हमारे काम से बहुत खुश हैं जो कि एक नॉन प्रॉफिट आर्गेनाईजेशन हैं।
रेस्टोरेशन का काम फिल्ममेकिंग से कम नहीं
रेस्टोरेशन के लिए आपको उस पीरियड को समझना बहुत जरुरी है, जिस समय वो फिल्म रिलीज हुई थी। साथ ही फिल्म की ग्लोरी बरकरार रखना भी जरुरी है। आज जो लोग ब्लैक & व्हाइट को कलर कर रहे हैं, मैं उसके बिल्कुल खिलाफ हूं। किसी को कलराइजेशन करने का हक नहीं हैं। जब फिल्म मुगल ए आजम का कलराइजेशन हुआ, तब मुझे बहुत अफसोस हुआ था। एक फिल्म को वापस वैसा बनाने में बहुत मेहनत लगती हैं। ये किसी फिल्ममेकिंग से कम नहीं।